BGRIM วิ่งคึก 5% กวาดรายได้ Q3 โต 57% รุกลงทุน “โซลาร์ญี่ปุ่น” 20MW
BGRIM วิ่งกว่า 5% ราคาแตะ 36.50 บ. หลังเปิดงบไตรมาส 3/65 โกยรายได้โตทะลัก 57% พร้อมแจ้งข่าวดีรุกขยายลงทุน “โซลาร์ญี่ปุ่น” กำลังผลิต 20MW โบรกแนะเป้า 61.5 บ. คาดขึ้นค่า Ft หนุนกำไรฟื้นตัวเร็วขึ้น
BGRIM วิ่งกว่า 5% ราคาแตะ 36.50 บ. หลังเปิดงบไตรมาส 3/65 โกยรายได้โตทะลัก 57% พร้อมแจ้งข่าวดีรุกขยายลงทุน “โซลาร์ญี่ปุ่น” กำลังผลิต 20MW
11 พ.ย. 2565

ผู้สื่อข่าวรายงานว่า วันนี้ (11 พ.ย.65) ราคาหุ้นบริษัท บี.กริม เพาเวอร์ จำกัด (มหาชน) หรือ BGRIM ล่าสุด ณ เวลา 11:24 น. อยู่ที่ระดับ 36.50 บาท บวก 1.75 บาท หรือ 5.04% สูงสุดที่ระดับ 36.75 บาท ต่ำสุดที่ระดับ 35.25 บาท ด้วยมูลค่าซื้อขาย 856.35 ล้านบาท

ทั้งนี้ ดร. ฮาราลด์ ลิงค์ ประธาน  บี.กริม และประธานเจ้าหน้าที่บริหาร BGRIM เปิดเผยว่า ผลประกอบการไตรมาสที่ 3 ปี 2565 มีรายได้รวมเพิ่มขึ้น 56.9% จากช่วงเดียวกันของปีก่อน จาก 1) ราคาขายไฟฟ้าต่อหน่วยให้แก่ การไฟฟ้าฝ่ายผลิตแห่งประเทศไทย (กฟผ.) เพิ่มขึ้นจากกลไกการส่งผ่านค่าเชื้อเพลิงตามราคาก๊าซธรรมชาติ และการขึ้นค่า Ft 2) การเติบโตอย่างต่อเนื่องของปริมาณไฟฟ้าที่ขายให้แก่ลูกค้าอุตสาหกรรม (IU) ในประเทศ จากลูกค้ารายใหม่ จำนวน 33.4 เมกะวัตต์ ในช่วง 9 เดือนแรกของปี 2565 3) การเพิ่มขึ้นของปริมาณไฟฟ้าที่ขายให้แก่ลูกค้า IU ในประเทศเวียดนาม หลังจากการล็อคดาวน์ในช่วงไตรมาส 3 ปีก่อน และ 4) การเปิดดำเนินการเชิงพาณิชย์ของโครงการโรงไฟฟ้าพลังงานลม กำลังการผลิต 16 เมกะวัตต์ ในประเทศไทย เมื่อเดือนสิงหาคม 2564
นอกจากนั้น .Grimm Power Korea Limited ซึ่งเป็นบริษัทย่อยที่ บี.กริม เพาเวอร์ถือหุ้นในสัดส่วนร้อยละ 100 ได้เข้าลงทุนใน Lohas ECE Spain Gifu Co., Ltd. ซึ่งเป็นผู้พัฒนาโครงการโรงไฟฟ้าพลังงานแสงอาทิตย์กําลังการผลิตรวม 20 เมกะวัตต์ที่ประเทศญี่ปุ่น ในสัดส่วนร้อยละ 49 ของหุ้นที่จําหน่ายได้แล้วทั้งหมด ภายใต้เงินลงทุนมูลค่าประมาณ 1,400,000,000 เยนญี่ปุ่น หรือเทียบเท่าประมาณ 358.23 ล้านบาท ทั้งนี้โดยมีวัตถุประสงค์เพื่อขยายการลงทุนในโครงการโรงไฟฟ้าพลังงานแสงอาทิตย์แบบติดตั้งบนพื้นดิน
ขณะที่ บล.กสิกรไทย ประเมินมูลค่าพื้นฐาน BGRIM ที่ 61.5 บาท โดยปัจจัยที่ช่วยหนุนราคาหุ้น คือ ราคา Gas pool priceปรับลดลงและเงินบาทที่แข็งค่าแรงตํ่า 37 บาท ล่าสุดอยู่ที่ 36.9 บาท โดยเงินบาทที่แข็งค่าขึ้นทุก 1 บาท/ดอลลาร์ฯ คาดจะเพิ่ม upside ต่อประมาณการกําไรสุทธิปี 66 ของ BGRIM ที่ 9.9% และต้นปี 2566 ซึ่งคาดว่า Ft จะมีการปรับเพิ่มขึ้นอีก เนื่องจาก rate ปัจจุบัน ยังไม่สะท้อนราคา Gas ซึ่งจะทำให้ BGRIM กําไรฟื้นตัวเร็วขึ้น